(দিনাজপুর২৪.কম) জেলার চিরিরবন্দর উপজেলা প্রশাসনের বিরুদ্ধে মুক্তিযোদ্ধা ও বিধবাদের ভাতাসহ সরকারি টাকা আত্মসাতের অভিযোগ উঠেছে। উপজেলা প্রশাসনের সাবেক কর্মকর্তাদের এমন কেলেঙ্কারিতে নড়েচড়ে বসেছে চিরিরবন্দর উপজেলা প্রশাসন। চিরিরবন্দরের বর্তমান উপজেলা নির্বাহী অফিসার মো. ফিরোজ জানান, তিনি যোগদান করার পরে ঘটনাটি ধরা পড়েছে। অভিযোগ প্রমাণিত হওয়ায় ইতোমধ্যে উপজেলা স্টেনোটাইপিস্ট দিলীপ কুমার রায়, অফিস সহকারী সুফিয়া আক্তার এবং নিরাপত্তা প্রহরী জগবন্ধু দত্তকে সাময়িক বরখাস্ত করা হয়েছে। একই ঘটনায় পাঁচ কোটি টাকা আত্মসাতের অভিযোগে সাবেক উপজেলা নির্বাহী অফিসার মোহাম্মদ মিজানুর রহমানের বিরুদ্ধে অভিযোগে প্রয়োজনীয় ব্যবস্থা নিতে জনপ্রশাসন মন্ত্রণালয়ের সিনিয়র সচিবকে চিঠি দিয়েছেন দিনাজপুর জেলা প্রশাসক।